旅次岳州呈徐員外
作者：張祜
朝代：唐

paragraphs: 襄漢止薄遊，登舟捨羸策。
浮名乃閑事，且作山水客。
遠持屠龍伎，南訪賈誼跡。
連崗黯雲樹，斜日半赤壁。
青水去悠悠，青山來歷歷。
囊無一金備，不省爲計畫。
村旗{牙丿=丶}誇酒，咺薄升斗窄。
提筆猒班超，把詩憐阮籍。
徐公岳陽守，遇我心的的。
湖鮮爲我鱠，湖藻爲我摘。
得吟多高樓，得語多末席。
平生負微志，不獨詩酒溺。
終懷咸谷泥，定刻燕然石。
會公饒迎餞，微懇私已識。
逢時魯連輩，一局如博奕。
憂來獨求醉，兀兀臨大澤。
屈原誠褊人，自死終何益。
南湖雪晴夜，星月林摵摵。
君山洞門叟，相語鶴兩隻。
風松座翹𣍿，向月吹玉笛。
笑命詩思苦，莫信狂李白。
於狂是空疎，於仙是遐謫。
寄言徐太守，人在無金液。